《跳梁行寄慰明卿》
明代·李攀龙

武昌季子吴国伦，左迁三载匡庐春。红颜便着青云色，白眼岂是功名人。

邢州太守昔入计，犹自金闺侍从臣。顾问片言摇日月，弹章一字动星辰。

虽然旧属平津吏，常苦跳梁不可致。调笑纵横倒四筵，交驩往往非其意。

世间那得郢中歌，君但论诗吾且睡。何须更比谢生肩，但应独把王郎臂。

萧条颇似东方生，南康郡里忆承明。文彩纵然倾汉王，恢谐难以取公卿。

画眉石镜二女裸，濯足长江九派清。此儿寻常未易识，偷桃卖药行妖精。

近来犹尚凭陵否，俯仰浮沉无不有。朝读司空城旦书，夜沽茂宰柴桑酒。

成败宁关达士心，卷舒终在朝廷手。随他肉食作雄飞，饶我褐衣称下走。

党禁重开祝网年，一时逐客宠光偏。晚收已抱泥涂恨，更谪如何不可怜。

事急谁能驰叩阙，家贫未拟罢归田。再来地僻逾高枕，就使荒凉给俸钱。

壮游万里君须见，青琐凤池元不贱。使气能令魑魅藏，出身曾厌欃枪变。

楚狂岂止接舆贤，秦孽犹堪背城战。回首畏途真自知，一官不绝才如线。

难将此物斗翱翔，妒口含沙未可当。四海弟兄堪并起，中原我辈正相望。

总看弃置风尘里，不作踟蹰道路傍。鼓枻更逢渔父笑，岂应憔悴老沧浪。

作者简介：李攀龙（1514—1570）字于鳞，号沧溟，汉族，历城（今山东济南）人。明代著名文学家。继“前七子”之后，与谢榛、王世贞等倡导文学复古运动，为“后七子”的领袖人物，被尊为“宗工巨匠”。主盟文坛20余年，其影响及于清初。